KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse

2018/0170 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: määrus, millega muudetakse määrust (EL, Euratom) nr 883/2013 seoses koostööga Euroopa Prokuratuuriga ja Euroopa Pettustevastase Ameti juurdluste tulemuslikkusega





1.Taust

Euroopa Parlamendile ja nõukogule ettepaneku edastamise kuupäev

(dokument COM(2018) 338 final – 2018/0170 COD): 24. mai 2018 Kontrollikoja arvamuse kuupäev: 15. november 2018 Euroopa Parlamendi seisukoha kuupäev, esimene lugemine: 16. aprill 2019 Nõukogu seisukoha vastuvõtmise kuupäev: 4. detsember 2020

2.Komisjoni ettepaneku eesmärk

Käesoleva ettepaneku eesmärk on

(a)kohandada Euroopa Prokuratuuri asutamist arvestades Euroopa Pettustevastase Ameti (OLAF) juurdlustegevust, et tagada maksimaalne vastastikune täiendavus, ning

(b)suurendada OLAFi juurdlustegevuse tulemuslikkust mitmes konkreetses aspektis, milleks on muu hulgas kohapealsed kontrollid ja inspektsioonid, riiklike ametiasutuste abi, pangakontode andmed, OLAFi kogutud tõendite vastuvõetavus, pettusevastased koordineerimistalitused ja koordineerimistegevus.

3.Märkused nõukogu seisukoha kohta

Nõukogu seisukoht, mis võeti vastu esimesel lugemisel, kajastab täielikult Euroopa Parlamendi, nõukogu ja komisjoni 26. juuni 2020. aasta kolmepoolsel kohtumisel saavutatud kokkulepet. Kokkuleppe põhipunktid on järgmised:

–sellega luuakse raamistik OLAFi ja Euroopa Prokuratuuri vahelistele tihedatele suhetele, mis põhinevad ehtsal koostööl, volituste vastastikusel täiendavusel ja tegevuse koordineerimisel. Eelkõige võimaldab kokkulepe OLAFil algatada nõuetekohaselt põhjendatud juhtudel ja eeldusel, et Euroopa Prokuratuur ei ole kindlaksmääratud tähtaja jooksul vastuväidet esitanud, Euroopa Prokuratuuri uurimist täiendavaid juurdlusi, et õigeaegselt vahendeid tagasi nõuda, kaitsemeetmeid võtta või muid meetmeid rakendada. Samuti nähakse ette, et juhul kui OLAF Euroopa Prokuratuuri toetab, peavad OLAF ja Euroopa Prokuratuur tihedas koostöös tagama Euroopa Prokuratuuri määruse VI peatükis sätestatud menetluslike tagatiste järgimise;

–sellega tugevdatakse OLAFi juurdlusvolitusi, võimaldades ametil asjakohase ja proportsionaalse põhjendatud taotluse alusel nõuda pangakontode andmeid – nimelt kontoomanike registritest, ja kui see on tingimata vajalik, siis andmeid tehingute kohta –, ning teha selleks riiklike ametiasutustega koostööd samasugustel tingimustel nagu need kehtivad pädevate riiklike ametiasutuste vahel;

–sellega tugevdatakse OLAFi juurdlusega hõlmatud isiku menetlusõigusi, andes kõnealusele isikule võimaluse taotleda lõpparuannet ja sellega tutvuda, ent ainult eeldusel et kõik lõpparuande saajad on sellega nõus ja et järgitakse kohaldatavaid andmekaitse- ja konfidentsiaalsusnorme;

–sellega lisatakse täiendavaid menetlusõigusi ja menetluslikke tagatisi, nähes ette menetluslike tagatiste kontrolöri ametikoha loomise. See ametikoht seotakse halduslikult järelevalvekomiteega. Kontrolöri nimetab ametisse komisjon pärast Euroopa Parlamendi ja nõukoguga konsulteerimist. Tema ülesandeks on vaadata läbi kaebused, mille on esitanud juurdlusega hõlmatud isikud (seoses menetluslikest tagatistest kinnipidamise ja juurdluse toimetamise normide järgimisega). Kontrolör võib samuti esitada ametile soovitusi selle kohta, kuidas kaebuses tõstatatud küsimust lahendada; ning

–sellega võimaldatakse OLAFil pääseda juurdluste toimetamise käigus juurde eraomandis olevatele, tööks kasutatavatele seadmetele, kui ametil on põhjendatult alust kahtlustada, et nende sisu võib olla juurdluse jaoks oluline. Välisjuurdluste korral pääseb amet eraomandis olevatele seadmetele juurde samasugustel tingimustel ja samasuguses ulatuses nagu riiklikud ametiasutused. Sisejuurdluste korral põhineb juurdepääs eeskirjadel, mille iga asjaomane institutsioon, organ ja asutus on seoses oma töötajate ja liikmetega vastu võtnud.

Komisjon toetas kolmepoolsel kohtumisel saavutatud kokkulepet, millega sillutatakse teed OLAFi ja Euroopa Prokuratuuri viljakale koostööle ning aidatakse mitmes aspektis suurendada OLAFi juurdluste tulemuslikkust. Selles punktis saavutatakse kokkuleppega komisjoni ettepaneku eesmärgid. Komisjon väljendas siiski endiselt muret kokkuleppe teatavate elementide pärast. Eelkõige avaldas ta kahetsust selle üle, et tugevamad menetluslikud tagatised, mida kohaldatakse siis, kui OLAF toetab Euroopa Prokuratuuri, ei hõlma OLAFi kogutud tõendite paremat vastuvõetavust järgnevates kriminaalmenetlustes ning et uute sätetega eraomandis olevatele seadmetele juurde pääsemise kohta ei kaasne menetlusnorme määruses endas. Sellele vaatamata andis komisjon mõista, et ta on valmis nende elementidega üldise lõpliku kokkuleppe saavutamise nimel nõustuma.

4.Järeldus

Komisjon on nõukogu seisukohaga nõus.